Vyf vas oor onwettige vuurwapens, ammunisieDie onwettige vuurwapens, ammunisie en ander vermoedelik gesteelde ware waarop die polisie beslag gelê het tydens die inhegtenisneming op 14 April 2015 in Potchefstroom, Noordwes Foto: Noordwes-SAPD Vyf persone is Dinsdagoggend in Potchefstroom, Noordwes, in hegtenis geneem vir die onwettige besit van vuurwapens en ammunisie en die besit van vermoedelik gesteelde goedere. “Die verdagtes, tussen 30 en 40 jaar oud, is omstreeks 07:00 aangekeer nadat die polisie in Kroonstad leidrade opgevolg en hul eweknieë in Potchefstroom in kennis gestel het van die verdagtes en hul oortredings,” het kol. Sabata Mokgwabone, woordvoerder van die polisie, gesê. Die verdagtes het glo vroeër vandeesmaand ŉ onderneming in Kroonstad in die Vrystaat beroof. “Die polisie het beslag gelê op verskeie wapens, ammunisie, drie skootrekenaars, twee blouligte, drie glimbaadjies, tweerigtingradio’s, twee teleskope, gereedskap, vier selfone en die omslag van ŉ dossier,” het Mokgwabone bygevoeg. “Die goedere is vermoedelik gebruik om misdade mee te pleeg.” Een van die verdagtes is na bewering op borgtog vrygelaat weens ŉ vorige saak van gewapende roof en hy is in hegtenis geneem toe hy in die hof in Potchefstroom sou verskyn. Die verdagtes sal binnekort in die Potchefstroom-landdroshof verskyn.